**Kilpirauhasen radiojodihoito I-131 ablaatio**

**Hoitopaikka**

Ilmoittaudu Kainuun keskussairaalan osastolle, jossa säteilyeristys toteutetaan.

**Yleistä**Sinulle annetaan radioaktiivista jodia, joka tuhoaa säteilyllään jäljellä olevaa normaalia kilpirauhaskudosta tai mahdollisia etäpesäkkeitä. Tutkimuksesta lähetetään lausunto sinua hoitavalle lääkärille.

**Hoitoon valmistautuminen**

Sinun tulee noudattaa jodiköyhää ruokavaliota kahden viikon ajan ennen radiojodihoidon antoa.

Hoitopäivänä sinun tulee olla syömättä 2 tuntia ennen radioaktiivisen jodikapselin antoa ja lisäksi 2 tuntia kapselin antamisen jälkeen.

Noudata lääkkeiden otossa hoitavan lääkärin ohjetta.

**Hoidon suorittaminen**

Osastolla saat nielaistavaksi radioaktiivisen jodikapselin veden kera ja sen jälkeen on hyvä juoda tarjolla olevaa sitruunateetä. Sitruunatee edistää kapselin imeytymistä. Kapseli on normaalin särkylääketabletin kokoinen.

Kapselin nielaistuasi aloitetaan tyypillisesti 3 vuorokauden mittainen säteilyeristys osastolla. Säteilyeristys voidaan purkaa, kun radioaktiivisen jodin määrä elimistössä laskee riittävän matalaksi.

7 vuorokauden kuluttua kapselin antamisesta sinut kuvataan gammakameralla, mahdollisten etäpesäkkeiden paikallistamiseksi. Kuvaus kestää yhteensä n. 1,5 h eikä vaadi erityisiä esivalmisteluja.

Hoito on kivuton. Käytettävälle radioaktiiviselle jodille ei ole tavattu yliherkkyyttä.

**Jälkitoimenpiteet**

Eristyksen purkamisen yhteydessä isotoopin hoitaja antaa kirjalliset ohjeet siitä, kuinka toimia kapselin antamisen jälkeen, jotta muiden ihmisten säteilyrasitus olisi mahdollisimman pieni. Nämä ohjeet sisältävät lieviä rajoituksia kanssakäymiseen muiden ihmisten kanssa.

Mikäli sinulla on **pieniä lapsia tai työskentelet lasten parissa**, ilmoita siitä hoitavaan yksikköön ennen hoitoa tarkempien ohjeiden saamiseksi.

Mahdollisen sairasloman saat tarvittaessa hoitavalta lääkäriltä.

Mikäli suunnittelet **ulkomaanmatkaa kuukauden kuluessa** tutkimuksesta, pyydä isotoopista todistus tullia varten.

Emme yleensä tee hoitoa, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin hoito siirretään sopivaan ajankohtaan.

Radioaktiivinen jodi erittyy äidinmaitoon. Imetys on lopetettava kokonaan. Lapsen siittämistä sekä raskaaksi tulemista on vältettävä 4 kuukauden ajan kapselin antamisesta.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.